ORI สยายปีก “Origin Music” ปั้นศิลปินใหม่เจาะกลุ่มวัยรุ่น
ORI เดินหน้าเปิดธุรกิจใหม่ “Origin Music” บุกตลาดงานเอ็นเตอร์เทนเมนท์ ปั้นศิลปินหน้าใหม่จับตลาดวัยรุ่น หวังต่อยอดความเข้าใจความต้องการตลาด Gen Y-Gen Z จากการเป็นจ้าวตลาดคอนโดคนรุ่นใหม่ คาดเปิดตัวศิลปินคนแรกอย่างเป็นทางการ ธ.ค.นี้
ORI เดินหน้าเปิดธุรกิจใหม่ “Origin Music” บุกตลาดงานเอ็นเตอร์เทนเมนท์ ปั้นศิลปินหน้าใหม่จับตลาดวัยรุ่น หวังต่อยอดความเข้าใจความต้องการตลาด Gen Y-Gen Z จากการเป็นจ้าวตลาดคอนโดคนรุ่นใหม่ คาดเปิดตัวศิลปินคนแรกอย่างเป็นทางการ ธ.ค.นี้
17 ต.ค. 2565

นายอภิสิทธิ์ สุนทรชูเกียรติ ประธานเจ้าหน้าที่บริหาร บริษัท ออริจิ้น คอนโดมิเนียม จำกัด ในเครือบริษัท ออริจิ้น พร็อพเพอร์ตี้ จำกัด (มหาชน) หรือ ORI ผู้พัฒนาธุรกิจอสังหาริมทรัพย์ครบวงจร เปิดเผยว่า จากแผนการเติบโตแบบพหุจักรวาล หรือ Origin Multiverse เครือออริจิ้น พร็อพเพอร์ตี้ ยังคงมุ่งมั่นเดินหน้ารักษาสถานะผู้นำในธุรกิจอสังหาริมทรัพย์ ควบคู่กับการเดินหน้าเข้าสู่ธุรกิจศักยภาพใหม่ๆ ที่มีแนวโน้มเติบโตระยะยาว ล่าสุด บริษัทเตรียมเดินหน้าเข้าสู่ธุรกิจใหม่ภายใต้ชื่อ “Origin Music” เพื่อพัฒนาศิลปินหน้าใหม่ในวงการเอ็นเตอร์เทนเมนท์ เจาะตลาดกลุ่มวัยรุ่น
“ที่ผ่านมาเราเป็นผู้นำในตลาดคอนโดมิเนียมเพื่อคน Gen Y และ Gen Z ได้ เพราะทีมงานของเราส่วนใหญ่ในทุกด้าน ตั้งแต่ด้านการออกแบบ ด้านการตลาด ไปจนถึงด้านโปรดักชั่น ล้วนเป็นกลุ่มคน Gen Y และ Gen Z เช่นเดียวกับผู้บริโภค ทำให้เรามีความเข้าใจในความต้องการและพฤติกรรมผู้บริโภคเป็นอย่างดี การเดินหน้าสู่ธุรกิจ Origin Music จึงเป็นเหมือนการต่อยอดจากความเข้าใจดังกล่าว ไปสู่การตอบโจทย์ผู้บริโภคในอีกรูปแบบหนึ่ง” นายอภิสิทธิ์ กล่าว
ทั้งนี้ ธุรกิจเอ็นเตอร์เทนเมนท์ ถือเป็นอีกธุรกิจหนึ่งที่มีศักยภาพสูง มีแนวโน้มเติบโตระยะยาว และสร้างรายได้ให้แก่ผู้ประกอบธุรกิจในหลากหลายช่องทาง อาทิ ค่าตัวศิลปินจากการออกงานอีเวนท์ต่างๆ ค่าพรีเซ็นเตอร์โฆษณา การจัดคอนเสิร์ต การจัดกิจกรรม Fan Meeting อย่างไรก็ดี บริษัทคาดว่าจะเปิดตัวศิลปินคนแรก พร้อมเปิดเผยรายละเอียดที่เกี่ยวข้องทั้งหมดอย่างเป็นทางการได้ ในช่วงเดือน ธ.ค.นี้
สำหรับบริษัท ออริจิ้น พร็อพเพอร์ตี้ จำกัด (มหาชน) หรือ ORI มีโครงสร้างธุรกิจหลากหลาย ประกอบด้วย 
1.ธุรกิจพัฒนาที่อยู่อาศัยเพื่อการขาย (Residential Development Business) พัฒนาคอนโดมิเนียมและบ้านจัดสรรมาแล้ว 112 โครงการ (ณ สิ้นไตรมาส 3/2565) เช่น แบรนด์ พาร์ค ออริจิ้น (Park Origin), โซ ออริจิ้น (So Origin), ออริจิ้น ปลั๊ก แอนด์ เพลย์ (Origin Plug &amp; Play), ไนท์บริดจ์ (Knightsbridge), นอตติ้ง ฮิลล์ (Notting Hill), ออริจิ้น เพลส (Origin Place), ดิ ออริจิ้น (The Origin), เคนซิงตัน (Kensington), แฮมป์ตัน (Hampton)
รวมถึง ออริจิ้น เพลย์ (Origin Play), บริกซ์ตัน (Brixton) และ บริทาเนีย (Britania) รวมมูลค่าโครงการกว่า 172,000 ล้านบาท 2.ธุรกิจที่สร้างรายได้ประจำ (Recurring Income Business) เช่น โรงแรม เซอร์วิส อพาร์ตเมนท์ ค้าปลีก 3.ธุรกิจบริการ (Service Business) เช่น ธุรกิจการจัดการอสังหาริมทรัพย์ ธุรกิจตัวแทนซื้อ ขาย เช่า อสังหาริมทรัพย์ ธุรกิจที่ปรึกษาด้านอสังหาริมทรัพย์ และ 4.ธุรกิจเมกะเทรนด์ระยะยาว (Mega Trends) กลุ่มธุรกิจใหม่ที่มีแนวโน้มเติบโตในระยะยาว เช่น ธุรกิจโลจิสติกส์ ธุรกิจเฮลท์แคร์ ธุรกิจบริหารสินทรัพย์ ธุรกิจพลังงาน ฯลฯ เพื่อยกระดับคุณภาพการใช้ชีวิตของผู้บริโภคแบบครบวงจร